મીડિયામાં જોડણી દોષની સૌથી વધારે ભૂલો જાય, કારણ કે ત્યાં મોટાભાગના ટ્રેઈની લોકો બેઠેલા હોય. અને જો અનુભવી હોય અને ભૂલ થાય તો તેમને યોગ્ય માર્ગદર્શક ન મળ્યો હોય. અમારી ચેનલમાં પ્રફુલ હિરાણી છે. ઈલેક્ટ્રોનિક મીડિયામાં નીચે સ્ક્રોલમાં આવતી કોઈ ભૂલ થાય, તો તે તુરંત ધ્યાન દોરે. તેમના મતે મોટાભાગના લોકોનું ધ્યાન ન્યૂઝ કરતા તે સ્ક્રોલની પટ્ટી વાંચવામાં વધારે હોય છે. આમ પણ લોકોને ટૂંકુને ટચ વાંચવાનો શોખ છે, જ્યાંથી તમામ માહિતી મળી જાય. પણ માની લો કે, એ જ પટ્ટી કોઈ જોડણીનો વિદ્વાન વાંચતો હશે, તો તે અચૂક ભૂલ કાઢવાનો. એ ભૂલને સુધારવાનું કામ પ્રફુલભાઈ કરે છે. ઊપરથી લીટી કેટલી ટૂંકી કરવી, તેનો પણ તેમને ખ્યાલ હોય. આખી બિલ્ડીંગમાં કોઈને પણ જોડણી ચેક કરવી હોય, તો તેમની પાસે જવાનું. જો તેમને લાગે કે, મારાથી કંઈક ભૂલ છે, તો તુરંત પોતાની પીળા કલરની ડિક્શનરીમાં જોઈ લે અને બરાબર હોય તો કહે. પણ હા, તે પોતે ન જુએ. સામે ચેક કરાવવાવાળા માણસને કહે, ‘તુ આ જો તને ખ્યાલ આવશે, બીજીવાર ભૂલ ન જાય.’